MANEIRO LABAYEN (UPyD, 2014-02-06):
Eskerrik asko, presidente andrea. Arratsalde on.
Uste dut gure osoko zuzenketa oso argia dela, eta hura irakurri duten legebiltzarkideek oso ondo ulertzen dutela zein den UPyDren jarrera. Osoko zuzenketa honetan, erabat gaitzesten dugu herritarren segurtasunerako lege organikoaren aurreproiektua, Espainiako Konstituzioak aitortu eta babesten dituen eskubide zibil eta demokratikoen aurkakoa delako, eta herritarren bermeak argi eta garbi murrizten dituelako. Eta proposatzen dugu Espainiako Gobernuari eskatzea baztertu dezala lege-aurreproiektua, alferrikakoa baita, eta gaur egun nahikoa tresna baitaude herritarren segurtasuna eta eskubide zibil eta demokratikoak bermatzeko.
Egia esan, mundu guztia dago lege-aurreproiektu honen aurka, ia mundu guztia, Alderdi Popularraren Gobernua izan ezik. Egungo gizarteko askotariko sektoreek goratu dute ahotsa, hasi Poliziaren sindikatuetatik eta 15-M eta antzeko mugimendu sozialetaraino, juristetatik eta Alderdi Popularraren Gobernuari oposizioa egiten dioten alderdi politiko guztietatik pasatuta. Beraz, mundu guztia dago, Alderdi Popularraren Gobernua izan ezik, lege-aurreproiektu honen aurka.
Erreformak modu zabalean interpretatzen du segurtasun publikoaren kontzeptua, eta uste du balitekeela gizartearen haserrea erakusten duten manifestazio baketsuek arriskuan jartzea segurtasun publiko hori; beraz, hortik ondorioztatzen dugu gizartearen haserrea isildu nahi dela lege baten bidez. Eta hori, bistan denez, oso ideia txarra iruditzen zaigu. Arau horren ataletako bat Konstituzioaren kontrakoa dela ere pentsatzen dugu.
Egia esan, lehendabizi eskubideak murriztu dituzte  - azken bi urte hauetan, eskubide ugari murriztu dituzte - , eta, orain, askatasunak murriztu nahi dituzte. Badirudi helburua dela Espainiako gizartea gizarte zibil beldurtiagoa bihurtzea, eta hori oso bide desegokia da.
Beraz, hau da galdera, beste askoren artean: herrialdeak, Espainiak, dituen arazo larriak kontuan izanik, zergatik jartzen du arreta Alderdi Popularraren Gobernuak gauza hauetan, eta arazo bat sortzen du ez dagoen tokian? Hori da galdera.
Eta burura datorkit, urrutira joan gabe, Abortuaren Legearekin egin nahi duzuen proiektua. Gauza berbera: inolako arazorik ez dagoen tokian, Alderdi Popularrak, dauden arazo ugariak konpondu beharrean, arazo berriak sortzen ditu. Gobernu honek konpondu behar dituen hainbat arazo gutxi ez, eta arazo berriak sortzen ditu herrialdearen arazo nagusiak konpondu beharrean, eta uste dut bistakoa dela zein diren arazo horiek. PPren Gobernuak arazo berriak sortzea onartu behar ote dugu ba!
Alderdi Popularrak badu zertan lan egin. Europar Batasunak gazteen enplegurako plan bat eskatu zion, eta oraindik ez du martxan jarri. Diputatuen Kongresuak pobreziaren aurkako plan bat eskatu zion, eta tiraderan gordeta dauka. Kongresuak eskatutako zaintza partekatuaren lege bat dauka egiteke, eta hori ere oraindik ez da martxan jarri. Arazo larriak dira horiek, eta, konpondu beharrean, tiradera batean gordetzen ditu. Horiek ez konpontzeaz gain, esan bezala, arazo berriak sortzen ditu.
Eta Espainiako Gobernuari eskatzen diogu jar dezala arreta garrantzitsua den honetan: herritarrak krisialditik erreskatatzea murrizketa sozialik egin gabe; alegia, egiten ari denaren justu kontrakoa.
Ezin dugu ahaztu herritarren % 2k bakarrik jotzen duela herritarren segurtasuna Espainiako egungo arazo nagusitzat (% 2k baino gutxiagok); aldiz, % 55,5ek uste du langabezia dela herrialdearen arazo nagusia, eta % 13,5ek uste du ustelkeria edo iruzurra dela arazo nagusia.
Horiek dira herrialdearen arazo nagusiak, Alderdi Popularreko jaun-andreok. Borrokatu zaitezte langabeziaren aurka, borrokatu zaitezte zerga-iruzurraren aurka, eta borrokatu zaitezte ustelkeria politikoaren aurka  - horiek dira herritarrek dituzten arazo nagusiak - , arazo berriak sortu ordez.
Lege zigortzaile bat da funtsean, bai kuantitatiboki, bai kualitatiboki. Legeak, edo lege-aurreproiektuak, funtsezko eskubideak erabiltzea mugatu nahi du, bereziki elkarte- eta manifestazio-eskubideak, askatasun-adierazpena eta greba-eskubidea, eta herritarrek Administrazioaren aurrean duten berme-arau oro falta zaio.
Arau-hausteak areagotzea eta zehapenak gogortzea proposatzen da. Zehapenak desproportzionatzea planteatzen da, zehapenen zenbatekoa handitu egiten da, eta zehapenak preskribatzeko epeak luzatu egiten dira; gainera, isunen kasuan larriagoak dira Zigor Kode berriak destipifikatu nahi dituen faltei ezartzen zaizkien zigor batzuk baino. Kontrol judizialari ihes egitea nahi da. Prebentibismoaren hipertrofia proposatzen da. Herritarrek protesta egiteko dituzten modu baketsuak jazartzea planteatzen da. Funtsezko eskubideen erabilera jazartzea planteatu eta proposatzen da.
Ez dugu ulertzen nola sar daitekeen Alderdi Popularraren Gobernua beste saltsa batean, konpondu beharreko nahikoa saltsa izango ez balitu bezala.
Beraz, gure iritziz, aurreproiektu hau, azaldu den moduan, alferrikakoa da, eta, haren asmoari erreparatuz, zeharo alferrikakoa da, eta arazoak sortzen ditu ez dauden tokian. Gobernuak baditu jada nahikoa tresna herritarren segurtasuna bermatzeko.
Onartezina iruditzen zaigu herritarrak argi eta garbi Konstituzioaren kontrakoak diren muturretaraino zapaldu eta isilarazi nahi izatea. Lege-aurreproiektuak Zigor Kodetik ateratzen ditu legez kanpoko ekintza jakin batzuk, eta falta administratibo huts bihurtzen ditu. Agian, arauak malgutzen direla esango da, baina, benetan, bermeen murrizketa bat da, akusatuak ez baitu benetako babes judizialerako eskubiderik izango. Hau da, zuzenbidearen araberako prozesu baten ondoren, Gobernuak jarriko ditu zehapenak, ez epaile batek.
Espainiako Gobernuak herritarren segurtasun juridikoa bermatu behar du, ez bakarrik haien babesa, eta, lege honekin, segurtasun juridiko hori desagertu egiten da.
Bestalde, Diputatuen Kongresuan egin zen agerraldi batean, Gobernuak esan zuen babestu egin nahi zituela sentimendu kolektiboak. Baina ez dira sentimendu kolektiboak babestu behar, gizabanakoaren eskubideak baizik. Hori babestu behar da.
Tira, horiek guztiak dira gure argudioak, baita beste batzuk ere, gure osoko zuzenketa planteatzeko, eta, esan dudanez, oso argia da, eta hauxe bozkatuko dugu: aurreproiektua gaitzestea; gure ustez, eskubide zibil eta demokratikoen aurkakoa da, eta argi eta garbi murrizten ditu herritarren bermeak. Aurreproiektu hau alferrikakoa da.
Aurreproiektu hau baztertzea eskatzen dugu, gaur egun nahikoa tresna baitaude herritarren segurtasuna eta eskubide zibil eta demokratikoak bermatzeko. Jar dezazuela arreta, beraz, garrantzitsua den horretan; Espainiako Gobernuak jar dezala arreta garrantzitsua den horretan: langabeziaren aurka borrokatzean, herritarrak krisialditik erreskatatzean, ustelkeria politikoaren aurka borrokatzean, eta zerga-iruzurraren aurka borrokatzean. Horiek dira herrialdearen arazo nagusiak.
Horregatik guztiagatik, gure osoko zuzenketaren alde bozkatuko dugu. Zenbait taldek erdibideko bat sinatu dute; guk ez dugu erdibideko hori aldeztuko, EH Bilduk sinatu baitu, eta, azken finean, talde horrek, azken urteetan, eskubideak eta herritarren segurtasuna urratzea sustatu baitu, bai Euskadin, bai Espainian.
Beraz, koherentziagatik, gure osoko zuzenketaren alde bozkatuko dugu.
Eskerrik asko.